               EUROPOS KOMISIJA
            Briuselis, 2018 09 05
            COM(2018) 611 final
            2018/0318(NLE)
            Pasiūlymas
            TARYBOS SPRENDIMAS
            dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso sudarymo

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               2016 m. rugsėjo 14 d. Europos Parlamento ir Tarybos reglamento (ES) 2016/1624 dėl Europos sienų ir pakrančių apsaugos pajėgų
                  1
                54 straipsnio 3 dalyje nustatyta, kad Europos sienų ir pakrančių apsaugos agentūra gali koordinuoti valstybių narių ir trečiųjų valstybių operatyvinį bendradarbiavimą išorės sienų valdymo srityje. Todėl Agentūra prie išorės sienų gali vykdyti veiksmus, susijusius su viena arba daugiau valstybių narių ir trečiąja valstybe, kuri yra bent vienos iš tų valstybių narių kaimynė, su sąlyga, kad ta kaimyninė valstybė su tuo sutinka, be kita ko, tos trečiosios valstybės teritorijoje.

               Remiantis Reglamento (ES) 2016/1624 54 straipsnio 4 dalimi, kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, o būrio nariai vykdys vykdomuosius įgaliojimus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso. Susitarimas dėl statuso apima visus veiksmams vykdyti būtinus aspektus. Visų pirma jame nustatoma operacijos apimtis, civilinė ir baudžiamoji atsakomybė ir būrių narių užduotys ir įgaliojimai. Susitarimu dėl statuso užtikrinama, kad vykdant tas operacijas būtų visapusiškai gerbiamos pagrindinės teisės.

               Remdamasi Tarybos priimtais derybiniais nurodymais, Europos Komisija vedė derybas su buvusiosios Jugoslavijos Respublika Makedonija dėl susitarimo dėl statuso, kad būtų sukurta teisinė sistema, pagal kurią būtų galima nedelsiant imtis veiksmų pagal parengtus veiklos planus, kai prireiks greitai reaguoti. Nors migracijos srautai regione yra daug mažesni nei 2015–2016 m., organizuoto nusikalstamumo tinklai greitai prisitaiko prie naujų aplinkybių ir keičia neteisėto migrantų gabenimo maršrutus ir metodus. Patvirtinus susitarimą dėl statuso, atsakingos buvusiosios Jugoslavijos Respublikos Makedonijos valdžios institucijos ir ES valstybės narės, koordinuojamos Europos sienų ir pakrančių apsaugos agentūros, galės greičiau reaguoti į tokius galimus pokyčius.

               Pridėtas pasiūlymas dėl Tarybos sprendimo yra teisinė priemonė Europos Sąjungos ir buvusiosios Jugoslavijos Respublikos Makedonijos susitarimui dėl statuso sudaryti.

               2017 m. vasario 21 d. Komisija gavo Tarybos leidimą pradėti derybas su buvusiąja Jugoslavijos Respublika Makedonija dėl susitarimo dėl Europos sienų ir pakrančių apsaugos agentūros veiksmų buvusiojoje Jugoslavijos Respublikoje Makedonijoje statuso.

               Derybos dėl susitarimo dėl statuso pradėtos 2017 m. rugsėjo 15 d., jų antras etapas vyko 2017 m. lapkričio 24 d., o galutinis etapas – 2018 m. balandžio 30 d. Derybos buvo sėkmingai baigtos ir 2018 m. liepos 18 d. Briuselyje susitarimo dėl statuso projektą parafavo už migraciją, vidaus reikalus ir pilietiškumą atsakingas Komisijos narys D. Avramopoulos ir buvusiosios Jugoslavijos Respublikos Makedonijos vidaus reikalų ministras O. Spasovskis.

               Komisijos manymu, Tarybos derybiniuose nurodymuose išdėstyti tikslai buvo pasiekti ir susitarimo dėl statuso projektas Sąjungai yra priimtinas.

               Valstybės narės buvo informuotos ir su jomis buvo konsultuotasi atitinkamoje Tarybos darbo grupėje.

               •Suderinamumas su toje pačioje politikos srityje galiojančiomis nuostatomis

               Dvišalius susitarimus su buvusiąja Jugoslavijos Respublika Makedonija yra sudariusios trylika valstybių narių: tai apima keletą bendrų priemonių, kaip antai patikrinimus kertant sieną, stebėjimą, patruliavimą, grąžinimą ir kt. Taip pat jau taikomas buvusiosios Jugoslavijos Respublikos Makedonijos Vidaus reikalų ministerijos ir Europos sienų ir pakrančių apsaugos agentūros darbinis susitarimas (dabar atnaujinamas), kuriuo visų pirma nustatytas reguliarus Pasienio reikalų ir migracijos skyriaus atstovų dalyvavimas stebėtojų teisėmis Europos sienų ir pakrančių apsaugos agentūros koordinuojamose bendrose operacijose valstybių narių teritorijoje, susitarus su priimančiąją valstybe nare.

               •Suderinamumas su kitomis Sąjungos politikos sritimis

               Europos migracijos darbotvarkė grindžiama keturiais ramsčiais. Vienas jų – sienų valdymas. Tai reiškia, kad būtina geriau valdyti ES išorės sieną, visų pirma užtikrinant solidarumą su prie išorės sienų esančiomis valstybėmis narėmis ir didinant sienų kirtimo efektyvumą. Teigiamas sustiprintos buvusiosios Jugoslavijos Respublikos Makedonijos sienų kontrolės poveikis taip pat bus jaučiamas prie ES išorės sienų, visų pirma prie Bulgarijos ir Graikijos išorės sienų, ir prie buvusiosios Jugoslavijos Respublikos Makedonijos sienų. Tolesnis saugumo prie išorės sienų stiprinimas taip pat atitinka Europos saugumo darbotvarkę.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Šio Tarybos sprendimo pasiūlymo teisinis pagrindas yra SESV 77 straipsnio 2 dalies b ir d punktai ir 79 straipsnio 2 dalies c punktas kartu su SESV 218 straipsnio 6 dalies a punktu.

               Europos Sąjungos kompetencija sudaryti susitarimą dėl statuso yra aiškiai nustatyta Reglamento (ES) 2016/1624 54 straipsnio 4 dalyje, kurioje nustatyta, kad kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, o būrio nariai vykdys vykdomuosius įgaliojimus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso.

               Pagal SESV 3 straipsnio 2 dalį Sąjunga turi išimtinę kompetenciją sudaryti tarptautinį susitarimą, kai jo sudarymas numatytas Sąjungos teisėkūros procedūra priimtame akte. Reglamento (ES) 2016/1624 54 straipsnio 4 dalyje nustatyta, kad Europos Sąjunga su atitinkama trečiąja valstybe sudaro susitarimą dėl statuso. Taigi, pridedamas susitarimas su buvusiąja Jugoslavijos Respublika Makedonija priklauso išimtinei Europos Sąjungos kompetencijai.

               •Subsidiarumo principas (neišimtinės kompetencijos atveju)

                  Netaikoma.

               •Proporcingumo principas

               Pagal susitarimą dėl statuso, prasidėjus staigiam migrantų antplūdžiui, vietoj dvišalio valstybių narių būrių siuntimo Europos sienų ir pakrančių apsaugos agentūra galės į buvusiąją Jugoslavijos Respubliką Makedoniją siųsti Europos sienų ir pakrančių apsaugos būrius.

               Todėl siekiant geriau valdyti buvusiosios Jugoslavijos Respublikos Makedonijos sienas reikia laikytis bendro požiūrio.

               •Priemonės pasirinkimas

                  Šis pasiūlymas pagrįstas SESV 218 straipsnio 6 dalies a punktu, kuriame numatyta dėl tarptautinių susitarimų priimti Tarybos sprendimus, gavus Europos Parlamento pritarimą. Kitų teisinių priemonių, kuriomis būtų galima pasiekti šio pasiūlymo tikslą, nenumatyta.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma

               •Konsultacijos su suinteresuotosiomis šalimis

                  Netaikoma

               •Tiriamųjų duomenų rinkimas ir naudojimas

                  Netaikoma

               •Poveikio vertinimas

                  Deryboms dėl susitarimo dėl statuso poveikio įvertinti nereikėjo.

               •Reglamentavimo tinkamumas ir supaprastinimas

               Kadangi tai bus naujas susitarimas, esamų priemonių vertinimo ir tinkamumo patikrų nebuvo galima atlikti.

               •Pagrindinės teisės

                  Į susitarimo dėl statuso projektą įtrauktos nuostatos, kuriomis užtikrinama, kad būtų apsaugotos pagrindinės asmenų, kuriems daro poveikį Europos sienų ir pakrančių apsaugos agentūros koordinuojamuose veiksmuose dalyvaujančių būrių narių veiksmai, teisės.

                  Nuostatos dėl pagrindinių teisių išsamiau paaiškintos 5 punkte „Kiti elementai“.

               4.POVEIKIS BIUDŽETUI

               Susitarimas dėl statuso savaime neturi finansinio poveikio. Išlaidos susidarys Europos sienų ir pakrančių apsaugos agentūros būrius faktiškai nusiuntus pagal veiklos planą ir atitinkamą dotacijos susitarimą; tos išlaidos turės būti padengtos iš Europos sienų ir pakrančių apsaugos agentūros biudžeto. Pagal susitarimą dėl statuso ateityje vykdomi veiksmai bus finansuojami pačios Europos sienų ir pakrančių apsaugos agentūros ištekliais.

               Prie Reglamento dėl Europos sienų ir pakrančių apsaugos pajėgų pasiūlymo pridėtoje finansinėje ataskaitoje įvertinta, kad Europos sienų ir pakrančių apsaugos agentūros išlaidos, susijusios su 2017–2020 m. sustiprintu bendradarbiavimu su trečiosiomis valstybėmis (įskaitant galimas bendras operacijas su kaimyninėmis šalimis), kasmet vidutiniškai bus 6,090 mln. EUR.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

               Komisija užtikrins tinkamą susitarimo dėl statuso įgyvendinimo stebėseną.

               Buvusioji Jugoslavijos Respublika Makedonija ir Europos sienų ir pakrančių apsaugos agentūra kartu vertins kiekvieną bendrą operaciją arba skubią pasienio pagalbą.

               Visų pirma Europos sienų ir pakrančių apsaugos agentūra, buvusioji Jugoslavijos Respublika Makedonija ir valstybės narės, dalyvaujančios vykdant konkretų veiksmą, pabaigusios vykdyti kiekvieną veiksmą parengia ataskaitą apie susitarimo nuostatų, įskaitant dėl asmens duomenų tvarkymo, taikymą.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

               Susitarimo taikymo sritis

               Pagal šį susitarimą Europos sienų ir pakrančių apsaugos agentūra galės į buvusiąją Jugoslavijos Respubliką Makedoniją siųsti Europos sienų ir pakrančių apsaugos būrius, kurie turės vykdomuosius įgaliojimus vykdyti bendras operacijas ir teikti skubią pasienio pagalbą. Nors šiuo susitarimu neišplečiama Europos bendrijos ir buvusiosios Jugoslavijos Respublikos Makedonijos susitarimo dėl neteisėtai gyvenančių asmenų readmisijos (toliau – EB ir buvusiosios Jugoslavijos Respublikos Makedonijos readmisijos susitarimas)
                  2
                taikymo sritis, vykdant konkrečią grąžinimo operaciją Europos sienų ir pakrančių apsaugos būriai taip pat gali padėti buvusiajai Jugoslavijos Respublikai Makedonijai nustatyti į buvusiąją Jugoslavijos Respubliką Makedoniją grąžintinus asmenis pagal EB ir buvusiosios Jugoslavijos Respublikos Makedonijos readmisijos susitarimą.

               Europos sienų ir pakrančių apsaugos pajėgų būriai gali būti nusiųsti tik į tuos buvusiosios Jugoslavijos Respublikos Makedonijos teritorijos regionus, kurie ribojasi su ES išorės sienomis; būrio nariai tose buvusiosios Jugoslavijos Respublikos Makedonijos srityse turi vykdomuosius įgaliojimus, kaip nustatyta veiklos plane.

               Veiksmo pradėjimas

               Agentūra gali siūlyti pradėti veiksmą. Buvusiosios Jugoslavijos Respublikos Makedonijos kompetentingos institucijos gali prašyti Agentūros apsvarstyti galimybę pradėti veiksmą. Norint vykdyti veiksmą, reikia gauti buvusiosios Jugoslavijos Respublikos Makedonijos kompetentingų institucijų ir Agentūros sutikimą.

               Veiklos planas

               Prieš kiekvieną bendrą operaciją arba prieš kaskart teikiant skubią pasienio pagalbą, Agentūra ir buvusioji Jugoslavijos Respublika Makedonija turi susitarti dėl veiklos plano. Šiam veiklos planui taip pat turi pritarti su operacijos vykdymo teritorija besiribojanti (-čios) valstybė (-s) narė (-s).

               Plane išsamiai išdėstomi organizaciniai ir procedūriniai bendros operacijos ar skubios pasienio pagalbos aspektai, įskaitant padėties aprašymą ir vertinimą, operacijos tikslą ir uždavinius, nurodoma operacijos koncepcija, siųstina techninė įranga, pateikiamas įgyvendinimo planas, bendradarbiavimo su kitomis trečiosiomis valstybėmis, kitomis Sąjungos agentūromis ir įstaigomis arba tarptautinėmis organizacijomis nuostatos, taip pat nuostatos dėl pagrindinių teisių, įskaitant asmens duomenų apsaugą, nuostatos dėl koordinavimo, vadovavimo, kontrolės, ryšių ir atskaitomybės struktūros, organizacinių susitarimų ir logistikos, aptariami bendros operacijos arba skubios pasienio pagalbos vertinimo ir finansiniai aspektai.

               Būrio narių užduotys ir įgaliojimai

               Paprastai būriams suteikiamas įgaliojimas vykdyti užduotis ir vykdomuosius įgaliojimus, būtinus sienų kontrolės ir grąžinimo operacijoms vykdyti. Jie laikosi buvusiosios Jugoslavijos Respublikos Makedonijos įstatymų ir kitų teisės aktų.

               Būriai buvusiosios Jugoslavijos Respublikos Makedonijos teritorijoje veikia tik pagal buvusiosios Jugoslavijos Respublikos Makedonijos sienos apsaugos pareigūnų arba kitų atitinkamų darbuotojų nurodymus ir jiems dalyvaujant.

               Būrio nariai, jei reikia, dėvi savo uniformas; ant savo uniformų jie turi matomą asmens identifikatorių ir ryši mėlyną raištį su Europos Sąjungos ir Agentūros emblemomis. Jie taip pat privalo turėti akreditavimo dokumentą, kad juos buvusiosios Jugoslavijos Respublikos Makedonijos nacionalinės valdžios institucijos galėtų aiškiai identifikuoti.

               Būrio nariai gali nešiotis tarnybinius ginklus, šaudmenis ir įrangą, leidžiamus pagal jų valstybės nacionalinę teisę ir buvusiosios Jugoslavijos Respublikos Makedonijos teisę. Buvusiosios Jugoslavijos Respublikos Makedonijos valdžios institucijos Agentūrai iš anksto praneša apie leidžiamus nešiotis tarnybinius ginklus, šaudmenis ir įrangą, taip pat apie teisės aktus, reglamentuojančius jų naudojimą, ir jų naudojimo sąlygas.

               Būrio nariai gali naudoti jėgą, taip pat panaudoti tarnybinį ginklą, šaudmenis ir įrangą gavę savo valstybės ir buvusiosios Jugoslavijos Respublikos Makedonijos valdžios institucijų leidimą, dalyvaujant buvusiosios Jugoslavijos Respublikos Makedonijos sienos apsaugos pareigūnams ar kitiems atitinkamiems darbuotojams ir pagal buvusiosios Jugoslavijos Respublikos Makedonijos teisę. Buvusiosios Jugoslavijos Respublikos Makedonijos valdžios institucijos taip pat gali leisti būrio nariams panaudoti jėgą nedalyvaujant jų sienos apsaugos pareigūnams. Buvusiosios Jugoslavijos Respublikos Makedonijos valdžios institucijos Agentūrai iš anksto praneša apie leidžiamą fizinės jėgos ir prievartos priemonių naudojimą ir jų naudojimo sąlygas.

               Prieš siunčiant būrio narius buvusiosios Jugoslavijos Respublikos Makedonijos valdžios institucijos informuoja Agentūrą, kuriomis nacionalinėmis duomenų bazėmis galima naudotis pagal buvusiosios Jugoslavijos Respublikos Makedonijos nacionalinės teisės aktus. Prieigą prie nacionalinių duomenų bazių turi tik įgaliotieji buvusiosios Jugoslavijos Respublikos Makedonijos asmenys, o duomenys gali būti perduodami tik būrio nariams, jei tai būtina.

               Veiksmo sustabdymas ir nutraukimas

               Tiek Agentūra, tiek buvusiosios Jugoslavijos Respublikos Makedonijos valdžios institucijos gali sustabdyti arba nutraukti veiksmą, jeigu jos mano, kad kita Šalis nesilaiko susitarimo arba veiklos plano nuostatų.

               Būrio narių privilegijos ir imunitetai

               Būrio nariai turi imunitetą nuo buvusiosios Jugoslavijos Respublikos Makedonijos baudžiamosios jurisdikcijos dėl visų veiksmų, padarytų vykdant oficialias pareigas (tarnybines pareigas), tačiau jie neturės tokio imuniteto dėl veiksmų, kuriuos jie padarys nevykdydami tarnybinių pareigų.

               Veiklos plane tiksliai nustatyti veiksmai, dėl kurių suteikiamas imunitetas buvusiosios Jugoslavijos Respublikos Makedonijos baudžiamosios jurisdikcijos atžvilgiu.

               Jeigu būrio narys apkaltinamas nusikalstama veika, Agentūros vykdomasis direktorius prieš pradedant teisminį procesą buvusiosios Jugoslavijos Respublikos Makedonijos kompetentingoms institucijoms patvirtina, ar atitinkamą veiksmą būrio narys padarė vykdydamas oficialias pareigas. Agentūros vykdomasis direktorius priima sprendimą nuodugniai apsvarstęs visus sienos apsaugos pareigūną ar kitą susijusį darbuotoją nusiuntusios valstybės narės kompetentingos institucijos ir buvusiosios Jugoslavijos Respublikos Makedonijos kompetentingos institucijos pareiškimus. Agentūros vykdomojo direktoriaus patvirtinimas buvusiosios Jugoslavijos Respublikos Makedonijos jurisdikcijai yra privalomas.

               Tai, kad būrio nariams suteiktos privilegijos ir imunitetas nuo buvusiosios Jugoslavijos Respublikos Makedonijos baudžiamosios jurisdikcijos, nereiškia, kad jiems netaikoma buveinės valstybės narės jurisdikcija.

               Panaši tvarka taikoma būrio narių civilinei ir administracinei atsakomybei.

               Valstybė narė, nusiuntusi atitinkamą sienos apsaugos pareigūną ar kitą susijusį darbuotoją, gali panaikinti būrių nariams taikomą imunitetą nuo buvusiosios Jugoslavijos Respublikos Makedonijos baudžiamosios, civilinės ir administracinės jurisdikcijos. Toks panaikinimas visada turi būti aiškiai suformuluotas.

               Susitarime numatyta žalos atlyginimo tvarka. Žalos atlyginimo tvarka grindžiama Reglamento (ES) 2016/1624 dėl Europos sienų ir pakrančių apsaugos pajėgų 42 straipsniu. Jeigu žalą padaro būrio narys, vykdydamas tarnybines pareigas, ją turi atlyginti buvusioji Jugoslavijos Respublika Makedonija. Jeigu žalą padaro dalyvaujančios valstybės narės būrio narys, vykdydamas tarnybines pareigas, dėl didelio neatsargumo ar tyčinio nusižengimo, arba jeigu žala padaryta nevykdant tarnybinių pareigų, buvusioji Jugoslavijos Respublika Makedonija gali prašyti per Agentūros vykdomąjį direktorių, kad žalą atlygintų atitinkama dalyvaujanti valstybė narė. Jeigu žalą padaro Agentūros darbuotojas, buvusioji Jugoslavijos Respublika Makedonija gali prašyti Agentūros atlyginti žalą.

               Būrio nariams negalima taikyti jokių vykdymo priemonių, išskyrus atvejus, kai jiems iškeliama su jų oficialiomis pareigomis nesusijusi civilinė byla.

               Būrio narių nuosavybė, kuri yra būtina jų oficialioms pareigoms vykdyti, negali būti konfiskuojama. Civilinėse bylose būrio nariams netaikomi jokie asmens laisvės apribojimai ar kitos suvaržymo priemonės.

               Būrio nariams Agentūrai suteiktų paslaugų atžvilgiu netaikomos socialinės apsaugos nuostatos, kurios gali galioti buvusiojoje Jugoslavijos Respublikoje Makedonijoje. Jų tarnybinės pajamos ir atlyginimai, kuriuos jiems moka Agentūra arba jų valstybės narės, ir pajamos, gaunamos ne buvusiojoje Jugoslavijos Respublikoje Makedonijoje, neapmokestinamos buvusiosios Jugoslavijos Respublikos Makedonijos mokesčiais.

               Buvusiosios Jugoslavijos Respublikos Makedonijos valdžios institucijos leidžia įvežti ir išvežti būrio narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas.

               Būrio narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti būrio narių asmeniniam naudojimui, arba daiktų, kuriuos įvežti ar išvežti draudžiama įstatymu arba kuriems taikomos buvusiosios Jugoslavijos Respublikos Makedonijos karantino taisyklės. Toks asmeninio bagažo patikrinimas atliekamas tik dalyvaujant atitinkam (-iems) būrio nariui (-iams) arba Agentūros įgaliotam atstovui.

               Būrio narių dokumentai, korespondencija ir nuosavybė neliečiami, išskyrus atvejus, kai taikomos vykdymo priemonės. Būrio nariai nėra įpareigoti duoti liudytojo parodymų.

               Akreditavimo dokumentas

               Agentūra, bendradarbiaudama su buvusiąja Jugoslavijos Respublika Makedonija, būrio nariams išduoda akreditavimo dokumentą, kuriuo remdamosi buvusiosios Jugoslavijos Respublikos Makedonijos valdžios institucijos galėtų nustatyti būrio nario tapatybę ir kuriuo būtų įrodomos turėtojo teisės vykdyti užduotis ir šiame susitarime ir veiklos plane nustatytus įgaliojimus. Akreditavimo dokumentas kartu su galiojančiu kelionės dokumentu suteikia būrio nariui galimybę į buvusiąją Jugoslavijos Respubliką Makedoniją patekti be vizos ar išankstinio leidimo.

               Pagrindinės teisės

               Būrio nariai, vykdydami savo užduotis ir įgaliojimus, visapusiškai gerbia pagrindines teises ir laisves, įskaitant teisę pasinaudoti prieglobsčio prašymo nagrinėjimo procedūromis, taip pat gerbia žmogaus orumą, laikosi kankinimo ir nežmoniško ar žeminančio elgesio draudimo principų, gerbia teisę į laisvę, laikosi negrąžinimo ir kolektyvinio asmenų išsiuntimo draudimo principo, taip pat gerbia vaiko teises ir teisę į privatų ir šeimos gyvenimą. Jie savavališkai nediskriminuoja asmenų dėl jokių priežasčių, įskaitant dėl lyties, rasinės ar etninės kilmės, religijos ar tikėjimo, negalios, amžiaus, seksualinės orientacijos ar lytinės tapatybės. Visos priemonės, kuriomis daromas poveikis pagrindinėms teisėms ir laisvėms, turi būti proporcingos tokiomis priemonėmis siekiamiems tikslams ir jomis turi būti paisoma šių pagrindinių teisių ir laisvių esmės.

               Kiekviena Šalis turi nustatyti skundų nagrinėjimo mechanizmą, skirtą pareiškimams, kad jos darbuotojai pažeidė pagrindines teises, nagrinėti. Agentūra nustatė Reglamento (ES) 2016/1624 dėl Europos sienų ir pakrančių apsaugos pajėgų 72 straipsnyje nurodytą skundų nagrinėjimo mechanizmą, todėl šią prievolę įvykdė. Tokius pareiškimus galėtų nagrinėti buvusiosios Jugoslavijos Respublikos Makedonijos ombudsmenas, nebent buvusiosios Jugoslavijos Respublikos Makedonijos valdžios institucijos nuspręstų nustatyti mechanizmą, konkrečiai skirtą pagal šį susitarimą pateiktiems skundams nagrinėti.

               Asmens duomenų tvarkymas

               Prireikus asmens duomenis tvarko būrio nariai, laikydamiesi Agentūrai ir ES valstybėms narėms taikomų taisyklių. Buvusioji Jugoslavijos Respublika Makedonija asmens duomenis tvarko laikydamasi savo nacionalinės teisės aktų.

               Kaskart baigusios vykdyti veiksmus Agentūra, dalyvaujančios valstybės narės ir buvusiosios Jugoslavijos Respublikos Makedonijos valdžios institucijos rengia bendrą asmens duomenų tvarkymo ataskaitą. Ši ataskaita siunčiama Agentūros pagrindinių teisių pareigūnui bei duomenų apsaugos pareigūnui ir buvusiosios Jugoslavijos Respublikos Makedonijos kompetentingai duomenų apsaugos institucijai. Agentūros pagrindinių teisių pareigūnas ir duomenų apsaugos pareigūnas atsiskaito Agentūros vykdomajam direktoriui.

               Ginčai ir aiškinimas

               Visus klausimus, kylančius dėl šio susitarimo taikymo, bendrai sprendžia buvusiosios Jugoslavijos Respublikos Makedonijos kompetentingos institucijos ir Agentūros atstovai; jie konsultuojasi su valstybe nare arba valstybėmis narėmis, kurios yra buvusiosios Jugoslavijos Respublikos Makedonijos kaimynės.

               Nepavykus susitarti, ginčai dėl šio susitarimo aiškinimo ar taikymo sprendžiami vien tik buvusiosios Jugoslavijos Respublikos Makedonijos ir Europos Komisijos derybomis, o Europos Komisija konsultuojasi su bet kuria valstybe nare, kuri yra buvusiosios Jugoslavijos Respublikos Makedonijos kaimynė.

               Už šio susitarimo įgyvendinimą atsakingos kompetentingos institucijos

               Buvusiosios Jugoslavijos Respublikos Makedonijos vardu šį susitarimą įgyvendinti kompetentinga institucija yra Vidaus reikalų ministerija. Europos Sąjungos vardu – Europos sienų ir pakrančių apsaugos agentūra.

               Bendra deklaracija

               Abi Šalys susitaria, kad nesiimti jokių priemonių, galinčių sutrukdyti priimančiosios valstybės kompetentingoms institucijoms vėliau galbūt pradėti būrio nario baudžiamąjį persekiojimą, reiškia ir nesiimti veiksmų siekiant palengvinti atitinkamo būrio nario grįžimą iš Europos sienų ir pakrančių apsaugos pajėgų agentūros patalpų buvusiojoje Jugoslavijos Respublikoje Makedonijoje į jo buveinės valstybę narę, kol Agentūros vykdomasis direktorius nepateiks patvirtinimo.

               2018/0318 (NLE)

               Pasiūlymas

               TARYBOS SPRENDIMAS

               dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso sudarymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies b ir d punktus ir 79 straipsnio 2 dalies c punktą kartu su 218 straipsnio 6 dalies a punktu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą
                  3
               ,

               kadangi:

               (1)remdamasi [...] Tarybos sprendimu 2018/XXX, [ ] [ ] pasirašė Europos Sąjungos ir buvusiosios Jugoslavijos Respublikos Makedonijos susitarimą dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso, su sąlyga, kad jis bus sudarytas;

               (2)remiantis Reglamento (ES) 2016/1624 54 straipsnio 4 dalimi, kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, o būrio nariai vykdys vykdomuosius įgaliojimus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso. Susitarimas dėl statuso apima visus veiksmams vykdyti būtinus aspektus;

               (3)pagal šį susitarimą dėl statuso Europos sienų ir pakrančių apsaugos pajėgų būriai gali būti greitai siunčiami į buvusiosios Jugoslavijos Respublikos Makedonijos teritoriją pagal veiklos planą, siekiant reaguoti į pasikeitusius migracijos srautų maršrutus, kurie šiuo metu eina link pakrančių, ir padėti valdyti išorės sienas bei kovoti su neteisėtu migrantų gabenimu;

               (4)šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB
                  4
               ; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB
                  5
               ; todėl Airija nedalyvauja priimant šį sprendimą ir jis nėra jai privalomas ar taikomas;

               (6)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;

               (7)todėl susitarimui dėl statuso turėtų būti pritarta Europos Sąjungos vardu,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos Sąjungos ir buvusiosios Jugoslavijos Respublikos Makedonijos susitarimas dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso.

               Susitarimo tekstas pridedamas prie šio sprendimo.

               2 straipsnis

               Tarybos pirmininkas paskiria asmenį, įgaliotą Europos Sąjungos vardu pateikti susitarimo 12 straipsnio 5 dalyje nustatytą pranešimą.

               3 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 251, 2016 9 16, p. 1.

                     (2)

                        OL L 334, 2007 12 19, p. 7.

                     (3)

                        OL C , p. .

                     (4)

                        2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

                     (5)

                        2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

    ---documentbreak---

               EUROPOS KOMISIJA
            Briuselis, 2018 09 05
            COM(2018) 611 final
            PRIEDAS
            prie
            pasiūlymo dėl Tarybos sprendimo
            dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso sudarymo

               PRIEDAS

               SUSITARIMAS DĖL STATUSO

               Europos Sąjungos ir buvusiosios Jugoslavijos Respublikos Makedonijos susitarimas dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso

               EUROPOS SĄJUNGA

               ir BUVUSIOJI JUGOSLAVIJOS RESPUBLIKA MAKEDONIJA,

               toliau – Šalys,

               KADANGI gali susidaryti padėtis, kai Europos sienų ir pakrančių apsaugos agentūra (toliau – Agentūra) koordinuos Europos Sąjungos valstybių narių ir buvusiosios Jugoslavijos Respublikos Makedonijos operatyvinį bendradarbiavimą, įskaitant buvusiosios Jugoslavijos Respublikos Makedonijos teritorijoje,

               ATSIŽVELGDAMOS į tai, kad buvusioji Jugoslavijos Respublika Makedonija, kaip ES narystės siekianti šalis kandidatė nuo 2005 m., glaudžiai bendradarbiauja su Sąjunga valdant migracijos srautus ir kovojant su nelegalia imigracija bei tarpvalstybiniu nusikalstamumu,

               KADANGI Šalys laikysis prie šio susitarimo dėl statuso pridedamų deklaracijų nuostatų,

               KADANGI reikėtų nustatyti teisinę sistemą, t. y. parengti susitarimą dėl statuso susidarius padėčiai, kai Europos sienų ir pakrančių apsaugos agentūros būrio nariai vykdys vykdomuosius įgaliojimus buvusiosios Jugoslavijos Respublikos Makedonijos teritorijoje,

               ATSIŽVELGDAMOS į tai, kad visi Europos sienų ir pakrančių apsaugos agentūros veiksmai buvusiosios Jugoslavijos Respublikos Makedonijos teritorijoje turi būti vykdomi visiškai gerbiant pagrindines teises,

               NUSPRENDĖ SUDARYTI ŠĮ SUSITARIMĄ:

               1 straipsnis

               Susitarimo taikymo sritis

               1.Šiuo susitarimu reglamentuojamos Agentūros būrio narių teisės ir pareigos valdant migracijos srautus ir kovojant su nelegalia imigracija bei tarpvalstybiniu nusikalstamumu buvusiojoje Jugoslavijos Respublikoje Makedonijoje, kurioje jie vykdys vykdomuosius įgaliojimus, taip pat kiti aspektai, būtini veiksmams, kuriuose dalyvauja Agentūros būrio nariai ir buvusiosios Jugoslavijos Respublikos Makedonijos kompetentingos institucijos, vykdyti.

               2.Šiuo susitarimu neišplečiama Europos bendrijos ir buvusiosios Jugoslavijos Respublikos Makedonijos susitarimo dėl neteisėtai gyvenančių asmenų readmisijos (toliau – EB ir buvusiosios Jugoslavijos Respublikos Makedonijos readmisijos susitarimas) taikymo sritis. Kalbant apie 2 straipsnio 4 dalyje apibrėžtas grąžinimo operacijas, šis Susitarimas yra susijęs tik su operatyvine pagalba grąžinimo operacijoms, vykdomoms pagal EB ir buvusiosios Jugoslavijos Respublikos Makedonijos readmisijos susitarimą.

               3.Šis susitarimas taikomas tik buvusiosios Jugoslavijos Respublikos Makedonijos teritorijoje ir būrio nariai vykdo vykdomuosius įgaliojimus tik veiklos plane nustatytose buvusiosios Jugoslavijos Respublikos Makedonijos srityse.

               2 straipsnis

               Sąvokų apibrėžtys

               Susitarime vartojamų terminų apibrėžtys:

               1)veiksmas – bendra operacija, skubi pasienio pagalba arba grąžinimo operacija;

               2)bendra operacija – veiksmai, kuriais siekiama prie buvusiosios Jugoslavijos Respublikos Makedonijos išorės sienų, kurios ribojasi su valstybe nare, sustabdyti nelegalią imigraciją arba tarpvalstybinį nusikalstamumą, arba veiksmai, kuriais siekiama teikti daugiau techninės ir operatyvinės pagalbos ir kurie vykdomi buvusiosios Jugoslavijos Respublikos Makedonijos teritorijoje, taip pat Agentūros būrio narių siuntimas į buvusiosios Jugoslavijos Respublikos Makedonijos teritoriją nustatytam laikotarpiui vadovaujantis veiklos planu;

               3)skubi pasienio pagalba – veiksmai, kuriais siekiama reaguoti į konkrečius ir neproporcingus sunkumus prie buvusiosios Jugoslavijos Respublikos Makedonijos sienų, kurios ribojasi su valstybe nare, ir kurie ribotą laikotarpį vykdomi buvusiosios Jugoslavijos Respublikos Makedonijos teritorijoje vadovaujantis veiklos planu;

               4)grąžinimo operacija – Agentūros koordinuojama ir vienos arba daugiau valstybių narių techninėmis ir operatyvinėmis priemonėmis remiama operacija, per kurią grąžinamieji asmenys iš vienos arba daugiau valstybių narių priverstinai arba savanoriškai grąžinami į buvusiąją Jugoslavijos Respubliką Makedoniją, vadovaujantis Europos bendrijos ir buvusiosios Jugoslavijos Respublikos Makedonijos susitarimu dėl neteisėtai gyvenančių asmenų readmisijos;

               5)sienų kontrolė – asmenų kontrolė prie sienos išimtinai esant ketinimui kirsti sieną arba įvykus tokiam kirtimui, neatsižvelgiant į jokias kitas aplinkybes, kuri apima patikrinimus kertant sieną ir sienos stebėjimą tarp sienos perėjimo punktų;

               6)būrio narys – Agentūros darbuotojas arba dalyvaujančios valstybės narės sienos apsaugos būrio pareigūnas, įskaitant sienos apsaugos pareigūnus, kuriuos valstybės narės deleguoja į Agentūrą, siunčiamas vykdant veiksmus; tai gali apimti kitus atitinkamus darbuotojus, kurių pareigos bus nustatytos veiklos plane;

               7)valstybė narė – bet kuri Europos Sąjungos valstybė narė;

               8)buveinės valstybė narė – valstybė narė, kurios sienos apsaugos pareigūnas arba kitas atitinkamas darbuotojas yra būrio narys;

               9)asmens duomenys – bet kokia informacija, susijusi su fiziniu asmeniu, kurio tapatybė nustatyta arba kurio tapatybę galima nustatyti; asmuo, kurio tapatybę galima nustatyti, yra asmuo, kurio tapatybę tiesiogiai ar netiesiogiai galima nustatyti, visų pirma pagal identifikatorių, kaip antai vardą ir pavardę, asmens identifikavimo numerį, buvimo vietos duomenis ir interneto identifikatorių arba pagal vieną ar kelias to asmens fizinės, fiziologinės, genetinės, psichinės, ekonominės, kultūrinės ar socialinės tapatybės požymius;

               10)dalyvaujanti valstybė narė – valstybė narė, kuri dalyvauja vykdant veiksmus buvusiojoje Jugoslavijos Respublikoje Makedonijoje ir teikia techninę įrangą, siunčia sienos apsaugos pareigūnus ir kitus atitinkamus darbuotojus, kurie siunčiami kaip būrio nariai;

               11)Agentūra – Reglamentu (ES) 2016/1624 dėl Europos sienų ir pakrančių apsaugos pajėgų įsteigta Europos sienų ir pakrančių apsaugos agentūra;

               12)būrio narių vykdomieji įgaliojimai – įgaliojimai, būtini sienų kontrolės užduotims atlikti ir grąžinimo operacijoms vykdyti buvusiosios Jugoslavijos Respublikos Makedonijos teritorijoje vykdant į veiklos planą įtrauktus bendrus veiksmus.

               3 straipsnis

               Veiksmo pradėjimas

               1.Agentūra gali imtis iniciatyvos pasiūlyti buvusiosios Jugoslavijos Respublikos Makedonijos kompetentingoms institucijoms pradėti veiksmą. Buvusiosios Jugoslavijos Respublikos Makedonijos kompetentingos institucijos gali prašyti Agentūros apsvarstyti galimybę pradėti veiksmą.

               2.Norint vykdyti veiksmą, reikia gauti ir buvusiosios Jugoslavijos Respublikos Makedonijos kompetentingų institucijų, ir Agentūros sutikimą.

               4 straipsnis

               Veiklos planas

               Kai vykdoma bendra operacija ar teikiama skubi pasienio pagalba, Agentūra ir buvusioji Jugoslavijos Respublika Makedonija susitaria dėl veiklos plano, kuriam pritaria valstybė narė ar valstybės narės, kuri (-ios) ribojasi su teritorija, kurioje vykdomi veiksmai. Plane išsamiai išdėstomi organizaciniai ir procedūriniai bendros operacijos ar skubios pasienio pagalbos aspektai, be kita ko, padėties aprašymas ir vertinimas, modus operandi, operacijos tikslas ir uždaviniai, siųstina techninė įranga, įgyvendinimo planas, bendradarbiavimo su kitomis trečiosiomis valstybėmis, kitomis Sąjungos agentūromis, įstaigomis ar tarptautinėmis organizacijomis nuostatos, nuostatos dėl pagrindinių teisių, įskaitant asmens duomenų apsaugą, numatoma veiksmo trukmė ir geografinė sritis, kurioje jis vyks, būrio narių užduočių, atsakomybės, įskaitant pagarbą pagrindinėms teisėms, aprašas, ir specialūs nurodymai būrio nariams, leistinas paieškos atlikimas duomenų bazėse ir leistinas tarnybinių ginklų, šaudmenų ir įrangos naudojimas buvusiojoje Jugoslavijos Respublikoje Makedonijoje, būrių sąrašai ir kitų atitinkamų darbuotojų siuntimas, vadovavimo ir kontrolės nuostatos, įskaitant buvusiosios Jugoslavijos Respublikos Makedonijos sienos apsaugos pareigūnų, atsakingų už bendradarbiavimą su Agentūros būrio nariais, vardus, pavardes ir laipsnius, visų pirma buvusiosios Jugoslavijos Respublikos Makedonijos sienos apsaugos pareigūnų, vadovaujančių būrio narių siuntimo į buvusiąją Jugoslavijos Respubliką Makedoniją metu, vardus, pavardes ir laipsnius, ir būrio narių vieta vadovavimo grandinėje, techninės įrangos, kuri bus naudojama, pobūdis; koordinavimo, vadovavimo, kontrolės, komunikacijos ir ataskaitų teikimo struktūra, organizacinė tvarka ir logistika, bendros operacijos ar skubios pasienio pagalbos vertinimas ir finansiniai aspektai. Bendros operacijos arba skubios pasienio pagalbos vertinimą kartu atlieka buvusioji Jugoslavijos Respublika Makedonija ir Agentūra.

               5 straipsnis

               Būrio narių užduotys ir įgaliojimai

               1. Būrio nariams suteikiamas įgaliojimas vykdyti užduotis ir vykdomuosius įgaliojimus, būtinus sienų kontrolės ir grąžinimo operacijoms vykdyti.

               2. Būrio nariai laikosi buvusiosios Jugoslavijos Respublikos Makedonijos įstatymų ir kitų teisės aktų.

               3. Būrio nariai buvusiosios Jugoslavijos Respublikos Makedonijos teritorijoje gali vykdyti užduotis ir įgaliojimus tik pagal buvusiosios Jugoslavijos Respublikos Makedonijos sienos apsaugos pareigūnų arba kitų atitinkamų darbuotojų nurodymus ir jiems dalyvaujant. Prireikus buvusioji Jugoslavijos Respublika Makedonija pateikia būriui nurodymus pagal veiklos planą.

               Agentūra per savo koordinavimo pareigūną gali perduoti buvusiosios Jugoslavijos Respublikos Makedonijos pasienio policijos atsakingam asmeniui savo nuomonę dėl būriui duotų nurodymų. Tuo atveju buvusioji Jugoslavijos Respublika Makedonija apsvarsto šią nuomonę ir kuo labiau į ją atsižvelgia.

               Jei būriui duoti nurodymai neatitinka veiklos plano, koordinavimo pareigūnas nedelsdamas praneša apie tai Agentūros vykdomajam direktoriui. Vykdomasis direktorius gali imtis tinkamų priemonių, be kita ko, sustabdyti arba nutraukti veiksmą.

               4. Vykdydami savo užduotis ir įgaliojimus, būrių nariai, kai tinkama, dėvi savo uniformas. Būrio nariai ant savo uniformų, kai tinkama, taip pat turi matomą asmens identifikatorių ir ryši mėlyną raištį su Europos Sąjungos ir Agentūros emblemomis. Kad būrio narius galėtų identifikuoti buvusiosios Jugoslavijos Respublikos Makedonijos nacionalinės institucijos, jie visada turi turėti 8 straipsnyje nurodytą akreditavimo dokumentą.

               5. Vykdydami jiems pavestas užduotis ir įgaliojimus, būrio nariai gali nešiotis tarnybinius ginklus, šaudmenis ir įrangą, leidžiamus pagal buveinės valstybės narės ir buvusiosios Jugoslavijos Respublikos Makedonijos nacionalinės teisės aktus. Buvusioji Jugoslavijos Respublika Makedonija prieš siunčiant būrio narius praneša Agentūrai apie leistinus tarnybinius ginklus, šaudmenis ir įrangą, su jais susijusią teisinę sistemą ir jų naudojimo sąlygas.

               6. Būrio nariams vykdant savo užduotis ir įgaliojimus leidžiama naudoti jėgą, taip pat panaudoti tarnybinį ginklą, šaudmenis ir įrangą, gavus buveinės valstybės narės ir buvusiosios Jugoslavijos Respublikos Makedonijos leidimą, dalyvaujant buvusiosios Jugoslavijos Respublikos Makedonijos sienos apsaugos pareigūnams ar kitiems atitinkamiems darbuotojams ir pagal buvusiosios Jugoslavijos Respublikos Makedonijos nacionalinę teisę. Buvusioji Jugoslavijos Respublika Makedonija gali leisti būrio nariams panaudoti jėgą nedalyvaujant buvusiosios Jugoslavijos Respublikos Makedonijos sienos apsaugos pareigūnams ar kitiems atitinkamiems darbuotojams. Buvusioji Jugoslavijos Respublika Makedonija prieš siunčiant būrio narius praneša Agentūrai apie leistinus fizinės jėgos ir prievartos priemonių naudojimą ir jų naudojimo sąlygas.

               7.Buvusioji Jugoslavijos Respublika Makedonija prieš siunčiant būrio narius Agentūrai praneša, kuriose nacionalinėse duomenų bazėse galima atlikti paiešką. Paieška šiose duomenų bazėse atliekama laikantis buvusiosios Jugoslavijos Respublikos Makedonijos nacionalinės teisės.

               Nacionalinėmis duomenų bazėmis naudojasi tik įgaliotieji buvusiosios Jugoslavijos Respublikos Makedonijos asmenys, kurie turi leidimą naudotis atitinkamomis duomenų bazėmis.

               Buvusioji Jugoslavijos Respublika Makedonija gali leisti pasidalinti savo duomenų bazių duomenimis su būrio nariais, jei to reikia veiklos tikslais, nurodytais veiklos plane, ir vykdant grąžinimo operacijas.

               6 straipsnis

               Veiksmo sustabdymas ir nutraukimas

               1. Agentūros vykdomasis direktorius gali nutraukti arba sustabdyti veiksmą, apie tai buvusiajai Jugoslavijos Respublikai Makedonijai pranešęs raštu, jeigu buvusioji Jugoslavijos Respublika Makedonija nesilaiko šio susitarimo arba veiklos plano nuostatų. Vykdomasis direktorius nurodo buvusiajai Jugoslavijos Respublikai Makedonijai to priežastis.

               2. Buvusioji Jugoslavijos Respublika Makedonija gali sustabdyti arba nutraukti veiksmą, apie tai Agentūrai pranešusi raštu, jeigu Agentūra arba bet kuri dalyvaujanti valstybė narė nesilaiko šio susitarimo arba veiklos plano nuostatų. Buvusioji Jugoslavijos Respublika Makedonija nurodo Agentūrai to priežastis.

               3. Visų pirma, Agentūros vykdomasis direktorius arba buvusiosios Jugoslavijos Respublikos Makedonijos vidaus reikalų ministras gali sustabdyti arba nutraukti veiksmą, jeigu pažeidžiamos pagrindinės teisės, nesilaikoma negrąžinimo principo arba duomenų apsaugos taisyklių.

               4. Veiksmo nutraukimas neturi įtakos teisėms ar prievolėms, atsirandantiems vykdant šį susitarimą arba veiklos planą iki veiksmo nutraukimo.

               7 straipsnis

               Būrio narių privilegijos ir imunitetai

               1. Agentūros būrio nariams suteiktomis teisėmis ir imunitetais siekiama užtikrinti, kad nariai sėkmingai atliktų savo oficialias pareigas, vykdydami veiksmus buvusiosios Jugoslavijos Respublikos Makedonijos teritorijoje pagal veiklos planą.

               2. Būrio narių dokumentai, korespondencija ir nuosavybė turi neliečiamybę, išskyrus atvejus, kai taikomos pagal šio straipsnio 8 dalį leidžiamos vykdymo priemonės.

               3. Būrio nariai turi imunitetą nuo buvusiosios Jugoslavijos Respublikos Makedonijos baudžiamosios jurisdikcijos dėl visų savo veiksmų, padarytų atliekant oficialias pareigas veiksmų pagal veiklos planą vykdymo metu.

               Jei būrio narys apkaltinamas nusikalstama veika, apie tai nedelsiant pranešama Agentūros vykdomajam direktoriui ir buveinės valstybės narės kompetentingai institucijai. Prieš pradedant teisminį procesą Agentūros vykdomasis direktorius, nuodugniai apsvarstęs visus buveinės valstybės narės kompetentingos institucijos ir buvusiosios Jugoslavijos Respublikos Makedonijos kompetentingos institucijos pareiškimus, patvirtina buvusiosios Jugoslavijos Respublikos Makedonijos kompetentingoms teisminėms institucijoms, ar atitinkamą veiksmą būrio nariai padarė atlikdami savo oficialias pareigas veiksmų pagal veiklos planą vykdymo metu. Iki tokio patvirtinimo Agentūra ir buveinės valstybė narė nesiima jokių priemonių, galinčių sutrukdyti buvusiosios Jugoslavijos Respublikos Makedonijos kompetentingoms institucijoms vėliau galbūt pradėti baudžiamąjį persekiojimą dėl būrio nario.

               Jeigu veiksmas padarytas atliekant oficialias pareigas veiksmų pagal veiklos planą vykdymo metu, procedūros nepradedamos. Jeigu veiksmas padarytas neatliekant oficialių pareigų veiksmų pagal veiklos planą vykdymo metu, procedūros tęsiamos. Agentūros vykdomojo direktoriaus patvirtinimas buvusiosios Jugoslavijos Respublikos Makedonijos valdžios institucijoms yra privalomas.

               Tai, kad būrio nariams suteiktos privilegijos ir imunitetas nuo buvusiosios Jugoslavijos Respublikos Makedonijos baudžiamosios jurisdikcijos, nereiškia, kad jiems netaikoma buveinės valstybės narės jurisdikcija.

               4. Būrio nariai turi imunitetą nuo buvusiosios Jugoslavijos Respublikos Makedonijos civilinės ir administracinės jurisdikcijos dėl visų savo veiksmų, padarytų atliekant oficialias pareigas veiksmų pagal veiklos planą vykdymo metu.

               Jeigu būrio nariui iškeliama civilinė byla bet kuriame buvusiosios Jugoslavijos Respublikos Makedonijos teisme, apie tai nedelsiant pranešama Agentūros vykdomajam direktoriui ir buveinės valstybės narės kompetentingai institucijai. Prieš pradedant teisminį procesą vykdomasis direktorius, nuodugniai apsvarstęs visus buveinės valstybės narės kompetentingos institucijos ir buvusiosios Jugoslavijos Respublikos Makedonijos kompetentingai institucijai pareiškimus, patvirtina buvusiosios Jugoslavijos Respublikos Makedonijos kompetentingoms teisminėms institucijoms, ar atitinkamą veiksmą būrio nariai padarė atlikdami savo oficialias pareigas veiksmų pagal veiklos planą vykdymo metu.

               Jeigu veiksmas padarytas atliekant oficialias pareigas veiksmų pagal veiklos planą vykdymo metu, procedūra nepradedama. Jeigu veiksmas padarytas neatliekant oficialių pareigų veiksmų pagal veiklos planą vykdymo metu, procedūros tęsiamos. Agentūros vykdomojo direktoriaus patvirtinimas buvusiosios Jugoslavijos Respublikos Makedonijos valdžios institucijoms yra privalomas.

               Jei būrio nariams pradedamas teisminis procesas, jie nebegali remtis imunitetu nuo jurisdikcijos dėl priešieškinio, tiesiogiai susijusio su pagrindiniu ieškiniu.

               5. Buveinės valstybė narė gali panaikinti būrių nariams taikomą imunitetą nuo buvusiosios Jugoslavijos Respublikos Makedonijos baudžiamosios, civilinės ir administracinės jurisdikcijos pagal šio straipsnio 3 ir 4 dalis. Toks panaikinimas visada turi būti aiškiai suformuluotas.

               6. Būrio nariai nėra įpareigoti duoti liudytojo parodymų.

               7. Jeigu būrio narys, atlikdamas oficialias pareigas veiksmų pagal veiklos planą vykdymo metu, padaro žalą, ją turi atlyginti buvusioji Jugoslavijos Respublika Makedonija.

               Jeigu žalą dalyvaujančios valstybės narės būrio narys, atlikdamas oficialias pareigas, padaro dėl didelio neatsargumo ar tyčinio nusižengimo, arba jeigu žala padaryta neatliekant oficialių pareigų, buvusioji Jugoslavijos Respublika Makedonija gali kreiptis į Agentūros vykdomąjį direktorių ir prašyti, kad žalą atlygintų atitinkama dalyvaujanti valstybė narė.

               Jeigu žalą būrio narys, kuris yra Agentūros darbuotojas, atlikdamas oficialias pareigas, padaro dėl didelio neatsargumo ar tyčinio nusižengimo, arba jeigu žala padaryta neatliekant oficialių pareigų, buvusioji Jugoslavijos Respublika Makedonija gali prašyti, kad žalą atlygintų Agentūra.

               8. Būrio nariams negalima taikyti jokių vykdymo priemonių, išskyrus atvejus, kai jiems iškeliama su jų oficialiomis pareigomis vykdant veiksmus pagal veiklos planą nesusijusi civilinė byla.

               Būrio narių nuosavybė, kuri, kaip patvirtino Agentūros vykdomasis direktorius, yra būtina jų oficialioms pareigoms vykdyti, negali būti konfiskuojama vykdant teismo sprendimą, nutartį ar įsakymą. Civilinėse bylose būrio nariams netaikomi jokie asmens laisvės apribojimai ar kitos suvaržymo priemonės.

               9. Tai, kad būrio nariai turi imunitetą nuo buvusiosios Jugoslavijos Respublikos Makedonijos jurisdikcijos, nereiškia, kad atitinkamos buveinės valstybės narės jų atžvilgiu neturi jurisdikcijos.

               10. Būrio narių Agentūrai suteiktų paslaugų atžvilgiu netaikomos socialinės apsaugos nuostatos, kurios galioja buvusiojoje Jugoslavijos Respublikoje Makedonijoje.

               11. Būrio narių tarnybinės pajamos ir atlyginimai, kuriuos jiems moka Agentūra arba buveinės valstybės narės, bei pajamos, gaunamos ne buvusiojoje Jugoslavijos Respublikoje Makedonijoje, neapmokestinamos buvusiosios Jugoslavijos Respublikos Makedonijos mokesčiais.

               12. Buvusioji Jugoslavijos Respublika Makedonija, laikydamasi galiojančių įstatymų ir kitų teisės aktų, leidžia įvežti būrio narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas. Buvusioji Jugoslavijos Respublika Makedonija taip pat leidžia šiuos daiktus išsivežti.

               13. Būrio narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti būrio narių asmeniniam naudojimui, arba daiktų, kuriuos įvežti ar išvežti draudžiama įstatymu arba kuriems taikomos buvusiosios Jugoslavijos Respublikos Makedonijos karantino taisyklės. Toks asmeninio bagažo patikrinimas atliekamas tik dalyvaujant atitinkam (-iems) būrio nariui (-iams) arba atitinkamo (-ų) būrio nario (-ų) atstovui.

               8 straipsnis

               Akreditavimo dokumentas

               1. Agentūra, bendradarbiaudama su buvusiąja Jugoslavijos Respublika Makedonija, kiekvienam būrio nariui išduoda dokumentą oficialiosiomis Šalių kalbomis, kuriuo remdamosi buvusiosios Jugoslavijos Respublikos Makedonijos valdžios institucijos galėtų nustatyti būrio nario tapatybę ir kuriuo būtų įrodomos turėtojo teisės vykdyti šio susitarimo 5 straipsnyje ir veiklos plane nurodyta užduotis ir įgaliojimus. Dokumente pateikiama ši informacija apie narį: vardas, pavardė ir pilietybė; laipsnis arba pareigybės pavadinimas; neseniai daryta skaitmeninė nuotrauka ir užduotys, kurias leista vykdyti siuntimo metu.

               2. Akreditavimo dokumentas kartu su galiojančiu kelionės dokumentu suteikia būrio nariui galimybę į buvusiąją Jugoslavijos Respubliką Makedoniją patekti be vizos ar išankstinio leidimo.

               3. Pasibaigus veiksmams, akreditavimo dokumentas grąžinamas Agentūrai.

               9 straipsnis

               Pagrindinės teisės

               1. Būrio nariai, vykdydami savo užduotis ir įgaliojimus, visapusiškai gerbia pagrindines teises ir laisves, įskaitant teisę pasinaudoti prieglobsčio prašymo nagrinėjimo procedūromis, taip pat gerbia žmogaus orumą, laikosi kankinimo ir nežmoniško ar žeminančio elgesio arba baudimo draudimo principų, gerbia teisę į laisvę, laikosi negrąžinimo ir kolektyvinio asmenų išsiuntimo draudimo principo, taip pat gerbia vaiko teises ir teisę į privatų ir šeimos gyvenimą. Vykdydami savo užduotis ir įgaliojimus, jie savavališkai nediskriminuoja asmenų dėl jokių priežasčių, įskaitant nediskriminavimą dėl lyties, rasinės ar etninės kilmės, religijos ar tikėjimo, negalios, amžiaus, seksualinės orientacijos ar lytinės tapatybės. Visos priemonės, kuriomis daromas poveikis pagrindinėms teisėms ir laisvėms ir kurių jie imasi vykdydami savo užduotis ir įgaliojimus, turi būti proporcingos tokiomis priemonėmis siekiamiems tikslams ir jomis turi būti paisoma šių pagrindinių teisių ir laisvių esmės.

               2. Kiekviena šalis nustato skundų nagrinėjimo tvarką, taikomą įtarus, kad jos darbuotojai, atlikdami oficialias pareigas vykdant bendrą operaciją, teikiant skubią pasienio pagalbą ar vykdant grąžinimo operaciją, pažeidė pagrindines teises.

               10 straipsnis

               Asmens duomenų tvarkymas

               1. Asmens duomenys tvarkomi tik tais atvejais, kai to reikia buvusiajai Jugoslavijos Respublikai Makedonijai, Agentūrai ar dalyvaujančioms valstybėms narėms įgyvendinant šį susitarimą.

               2. Buvusioji Jugoslavijos Respublika Makedonija asmens duomenis tvarko laikydamasi savo nacionalinės teisės aktų.

               3. Agentūra ir dalyvaujanti (-čios) valstybė (-s) narė (-s), tvarkydamos asmens duomenis administravimo tikslais, įskaitant asmens duomenų perdavimą buvusiajai Jugoslavijos Respublikai Makedonijai, laikosi 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo, 1995 m. spalio 24 d. Europos Parlamento ir Tarybos direktyvos 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo, 2008 m. lapkričio 27 d. Tarybos pamatinio sprendimo 2008/977/TVR dėl asmens duomenų, tvarkomų vykdant policijos ir teisminį bendradarbiavimą baudžiamosiose bylose, apsaugos ir Agentūros patvirtintų priemonių, kuriomis taikomas Reglamentas (EB) Nr. 45/2001, kaip nurodyta Reglamento (ES) 2016/1624 45 straipsnio 2 dalyje.

               4. Jei, tvarkant asmens duomenis, juos reikia perduoti, perduodamos asmens duomenis buvusiajai Jugoslavijos Respublikai Makedonijai valstybės narės ir Agentūra nurodo bet kokį bendrąjį arba konkretų galimybės su jais susipažinti arba jų naudojimo apribojimą, taip pat taikomą perdavimui, ištrynimui arba sunaikinimui. Kai tokio apribojimo būtinybė paaiškėja po asmens duomenų perdavimo, jos apie tai atitinkamai informuoja buvusiąją Jugoslavijos Respubliką Makedoniją.

               5. Asmens duomenis, administravimo tikslais renkamus vykstant operacijai, Agentūra, dalyvaujančios valstybės narės ir buvusioji Jugoslavijos Respublika Makedonija gali tvarkyti laikydamosi galiojančių duomenų apsaugos teisės aktų.

               6. Kaskart baigusios vykdyti veiksmus Agentūra, dalyvaujančios valstybės narės ir buvusioji Jugoslavijos Respublika Makedonija rengia bendrą šio straipsnio 1–5 dalių taikymo ataskaitą. Ši ataskaita siunčiama Agentūros pagrindinių teisių pareigūnui bei duomenų apsaugos pareigūnui ir buvusiosios Jugoslavijos Respublikos Makedonijos kompetentingai duomenų apsaugos institucijai. Agentūros pagrindinių teisių pareigūnas ir duomenų apsaugos pareigūnas atsiskaito Agentūros vykdomajam direktoriui.

               11 straipsnis

               Ginčai ir aiškinimas

               1. Visus klausimus, kylančius dėl šio susitarimo taikymo, bendrai sprendžia buvusiosios Jugoslavijos Respublikos Makedonijos kompetentingos institucijos ir Agentūros atstovai; jie konsultuojasi su valstybe nare arba valstybėmis narėmis, kurios yra buvusiosios Jugoslavijos Respublikos Makedonijos kaimynės.

               2. Nepavykus iš anksto susitarti, ginčai dėl šio susitarimo aiškinimo ar taikymo sprendžiami vien tik buvusiosios Jugoslavijos Respublikos Makedonijos ir Europos Komisijos derybomis, o Europos Komisija konsultuojasi su bet kuria valstybe nare, kuri yra buvusiosios Jugoslavijos Respublikos Makedonijos kaimynė.

               12 straipsnis

               Susitarimo įsigaliojimas, trukmė ir nutraukimas

               1. Šį susitarimą Šalys patvirtina pagal teisines vidaus procedūras.

               2. Šis susitarimas įsigalioja pirmą antro mėnesio, einančio po to, kai Šalys viena kitai praneša, kad 1 dalyje nurodytos teisinės vidaus procedūros yra baigtos, dieną.

               3. Šis susitarimas sudaromas neribotam laikui. Šis susitarimas gali būti nutrauktas rašytiniu Šalių susitarimu arba bet kuri Šalis gali jį nutraukti vienašališkai. Pastaruoju atveju susitarimą nutraukti pageidaujanti Šalis raštu apie tai praneša kitai Šaliai diplomatiniais kanalais.

               Susitarimo nutraukimas įsigalioja pirmą antro mėnesio, einančio po to, kai pateiktas pranešimas, dieną.

               4. Šis susitarimas bet kada gali būti keičiamas abiejų Šalių rašytiniu sutarimu. Pakeitimai įsigalioja pagal šio straipsnio 1 dalį.

               5. Pranešimai pagal šį straipsnį, skirti Europos Sąjungai, siunčiami Europos Sąjungos Tarybos generaliniam sekretoriatui, o skirti buvusiajai Jugoslavijos Respublikai Makedonijai – buvusiosios Jugoslavijos Respublikos Makedonijos užsienio reikalų ministerijai.

               13 straipsnis

               Ryšys su kitais susitarimais

               Šis susitarimas nedaro poveikio Šalių teisėms ir prievolėms, kylančioms iš kitų tarptautinių susitarimų, kuriais abi Šalys yra saistomos.

               14 straipsnis

               Už šio susitarimo įgyvendinimą atsakingos kompetentingos institucijos

               1. Buvusiosios Jugoslavijos Respublikos Makedonijos vardu šį susitarimą įgyvendinanti kompetentinga institucija yra Vidaus reikalų ministerija.

               2. Europos Sąjungos vardu šį susitarimą įgyvendinanti kompetentinga institucija yra Agentūra.

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų Šalių asociacijos įgyvendinant, taikant ir plėtojant Šengeno acquis.

               Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir buvusioji Jugoslavijos Respublika Makedonija nedelsdamos sudarytų dvišalius susitarimus dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų, kurių sąlygos būtų panašios į nustatytąsias šiame susitarime.

               BENDRA DEKLARACIJA

               Abi Šalys susitaria, kad nesiimti jokių priemonių, galinčių sutrukdyti priimančiosios valstybės kompetentingoms institucijoms vėliau galbūt pradėti būrio nario baudžiamąjį persekiojimą, reiškia ir nesiimti veiksmų siekiant palengvinti atitinkamo būrio nario grįžimą iš Europos sienų ir pakrančių apsaugos pajėgų agentūros patalpų buvusiojoje Jugoslavijos Respublikoje Makedonijoje į jo buveinės valstybę narę, kol Agentūros vykdomasis direktorius nepateiks patvirtinimo.


               EUROPOS KOMISIJA
            Briuselis, 2018 12 13
            COM(2018) 825 final
            2018/0417(CNS)
            Pasiūlymas
            TARYBOS SPRENDIMAS
            kuriuo dėl produktų, kuriems galima taikyti mažesnį doko mokestį arba visai jo netaikyti, iš dalies keičiamas Sprendimas Nr. 940/2014/ES

               AIŠKINAMASIS MEMORANDUMAS

               Atokiausiems Sąjungos regionams taikomos Sutarties dėl Europos Sąjungos veikimo (SESV) nuostatos. Tačiau Prancūzijos atokiausi regionai nepatenka į PVM ir akcizų direktyvų teritorinę taikymo sritį.

               Pagal SESV nuostatas, visų pirma pagal jos 110 straipsnį, Prancūzijos atokiausiuose regionuose vietos produktų iš esmės neleidžiama apmokestinti kitaip nei žemyninės Prancūzijos, kitų valstybių narių ar trečiųjų šalių kilmės produktų. Vis dėlto dėl nuolatinių sunkumų, kurie daro neigiamą poveikį atokiausių regionų socialinei ir ekonominei padėčiai, SESV 349 straipsnyje numatyta galimybė šiems regionams nustatyti konkrečias priemones. Šios priemonės susijusios su įvairiomis politikos kryptimis, tarp kurių – mokesčių politika.

               Doko mokestis yra netiesioginis mokestis, taikomas tik Prancūzijos atokiausiuose regionuose – Martinikoje, Prancūzijos Gvianoje, Gvadelupoje, Reunjone ir Majote. Šis mokestis taikomas importuojamoms prekėms, nepriklausomai nuo prekių kilmės šalies, taip pat prekių pristatymui, kurį atlygintinai vykdo gamybos srityje veikiantys asmenys. Iš esmės jis vienodai taikomas vietoje pagamintiems produktams ir importuotiems produktams.

               Tačiau 2014 m. gruodžio 17 d. Tarybos sprendimu Nr. 940/2014/ES Prancūzijai leidžiama iki 2020 m. gruodžio 31 d. tam tikriems vietoje pagamintiems produktams netaikyti doko mokesčio arba tą mokestį sumažinti. Minėto sprendimo priede pateiktas produktų, kuriems galima taikyti mažesnį mokestį arba visai jo netaikyti, sąrašas. Vietoje gaminamiems ir kitiems produktams taikomo apmokestinimo skirtumas, priklausomai nuo produktų, negali būti didesnis nei 10, 20 ar 30 procentinių punktų. Priedo A dalyje išvardyti produktai, kuriems taikomo apmokestinimo skirtumas negali viršyti 10 procentinių punktų, B dalyje – kuriems taikomo apmokestinimo skirtumas negali viršyti 20 procentinių punktų, o C dalyje – kuriems taikomo apmokestinimo skirtumas negali viršyti 30 procentinių punktų.

               2014 m. gruodžio 17 d. Tarybos sprendime nurodytos konkrečių priemonių priėmimo priežastys: atokumas, išorinė priklausomybė nuo žaliavų ir energijos išteklių, būtinumas kaupti didesnes atsargas, maža vietos rinka, žemas eksporto lygis ir kt. Dėl visų šių sunkumų didėja gamybos sąnaudos, todėl didėja vietoje gaminamų produktų grynoji kaina; šie produktai, netaikant konkrečių priemonių, būtų mažiau konkurencingi, palyginti su iš kitur įvežamais produktais, netgi atsižvelgiant į pastarųjų produktų pristatymo į Prancūzijos atokiausius regionus išlaidas. Taigi tęsti gamybą vietoje taptų sunkiau. 2014 m. gruodžio 17 d. Tarybos sprendime nurodytos konkrečios priemonės buvo parengtos siekiant stiprinti vietos pramonę.

               2014 m. gruodžio 17 d. Tarybos sprendimo 3 straipsnyje nurodyta, kad Prancūzijos valdžios institucijos iki 2017 m. gruodžio 31 d. turi pateikti Komisijai ataskaitą apie tuo sprendimu nustatytos apmokestinimo sistemos taikymą, siekiant įvertinti įgyvendintų priemonių poveikį ir indėlį skatinant ir palaikant vietos ekonominę veiklą, atsižvelgiant į atokiausių regionų patiriamus sunkumus. Remdamasi ta ataskaita Komisija Tarybai teikia ataskaitą su išsamia ekonomine ir socialine analize ir, jei reikia, pasiūlymą pritaikyti Sprendimo Nr. 940/2014/ES nuostatas.

               2018 m. vasario 12 d. Prancūzijos valdžios institucijos pateikė Komisijai tokią ataskaitą. Konkrečios kiekvieno Prancūzijos atokiausio regiono vertinimo ataskaitos kartu su prašymais pritaikyti produktų, kuriems gali būti taikomas skirtingas apmokestinimas, sąrašą pateiktos atitinkamai 2018 m. kovo 15 d. dėl Gvianos, Martinikos ir Gvadelupos, 2018 m. birželio 4 d. dėl Reunjono ir 2018 m. rugpjūčio 28 d. dėl Majoto (be prašymo atnaujinti sąrašą). 2018 m. spalio 26 d. pateiktas papildomas prašymas į sąrašą įtraukti naują produktą.

               Prancūzijos valdžios institucijų pateiktuose prašymuose visų pirma prašoma į sąrašus įtraukti naujų produktų (50), taip pat perkelti produktus į sąrašą, kuriame nurodytiems produktams taikomas didesnis apmokestinimo skirtumas (28), ir išplėsti nurodytų produktų kategoriją (7), o keliuose prašymuose prašoma atnaujinti kodus (9 Gvianos produktai). Taip siekiama atkurti įmonių konkurencingumą, kompensuojant dalį vietos gamintojų patiriamų papildomų gamybos sąnaudų.

               Sprendimo Nr. 940/2014/ES 3 straipsnyje numatytoje Komisijos ataskaitoje pateikiama doko mokesčio taikymo ekonominė ir socialinė analizė nuo to sprendimo įsigaliojimo pradžios ir siūloma patenkinti Prancūzijos valdžios institucijų prašymą atnaujinti sąrašus.

               Iš tiesų kai kurių vietos produktų kainų mažėjimas arba smarkus krytis, agresyvios su kainomis susijusios komercinės operacijos, sunkumai statybos sektoriuje, rinkos dalies mažėjimas ir (arba) papildomų gamybos sąnaudų didėjimas kelia grėsmę veiklos tęstinumui ir darbo vietoms.

               Be to, naujų produktų gamybos plėtrą riboja ar net jai grėsmę kelia papildomos gamybos sąnaudos, dėl kurių šie produktai nebegali konkuruoti su pigiais iš žemyninės Prancūzijos arba Azijos importuojamais produktais.

               Dėl šių aplinkybių būtina atitinkamiems vietos produktams taikyti skirtingus mokesčius arba net padidinti jiems taikomų mokesčių skirtumą, nes šių produktų gamyba yra nepaprastai svarbi susijusiems regionams.

               Ši ataskaita šiandien pateikta Tarybai. Prie jos pridedamas šis Tarybos sprendimo pasiūlymas.

               Šio pasiūlymo tikslas – produktų, kuriems gali būti taikomas skirtingas apmokestinimas, sąrašą pritaikyti prie ekonominių pokyčių, įvykusių po Sprendimo Nr. 940/2014/ES priėmimo.

               1.PASIŪLYMO APLINKYBĖS

               •Pasiūlymo pagrindimas ir tikslai

               2018 m. kovo 15 d. Prancūzijos valdžios institucijos paprašė Komisijos pateikti 2014 m. gruodžio 17 d. Tarybos sprendimo Nr. 940/2014/ES techninio pritaikymo projektą. Kartu su prašymu buvo pateiktos ataskaitos, kuriomis grindžiami prašomi pritaikymai. Remdamasi šiomis ataskaitomis, Komisija šiandien Tarybai pateikė ataskaitą, kurioje pateikiama doko mokesčio taikymo ekonominė ir socialinė analizė ir pagrindžiamas poreikis pritaikyti Sprendimą Nr. 940/2014/ES.

               •Suderinamumas su toje pačioje politikos srityje galiojančiomis nuostatomis

               Ši iniciatyva atitinka politinius prioritetus, nustatytus SESV 349 straipsnyje minimose politinėse direktyvose. Tame straipsnyje pripažįstama, kad atokiausių regionų, kuriems priklauso Gvadelupa, Prancūzijos Gviana, Martinika, Reunjonas ir Majotas, socialinės ir ekonominės struktūros padėtį sunkina jų atokumas, izoliuotumas, mažumas, sunkios topografinės ir klimato sąlygos, ekonominis priklausomumas nuo keleto produktų, o šių veiksnių pastovumas ir derinys labai riboja šių regionų plėtrą. Todėl minėtame 349 straipsnyje numatyta, kad Taryba, remdamasi Komisijos pasiūlymu ir pasikonsultavusi su Europos Parlamentu, nustato konkrečias priemones, kuriomis siekiama būtent šiems regionams nustatyti Sutarčių, taip pat bendrų politikos krypčių taikymo sąlygas. Produktų, kuriems galėtų būti taikomas skirtingas apmokestinimas, sąrašų pritaikymo tikslas – skatinti ir išlaikyti tam tikrą vietos gamybą, kuriai gresia ypač didelis pavojus, ir taip skatinti užimtumą užjūrio departamentuose. Šiuo pritaikymu stiprinama bendroji rinka ir atkuriamas šių vietos produktų konkurencingumas, kompensuojant dėl šių regionų geografinės ir ekonominės padėties kylančius trūkumus.

               •Suderinamumas su kitomis Sąjungos politikos sritimis

                  Remdamasi SESV 349 straipsnio trečia pastraipa, savo priemones Taryba nustato atsižvelgdama į atokiausių regionų ypatumus ir ribotas galimybes, nesumenkindama Sąjungos teisinės tvarkos, taip pat vidaus rinkos ir bendros politikos krypčių vientisumo bei darnos. Sprendimas Nr. 940/2014/ES ir parametrai, kuriais jis grindžiamas, laikomi derančiais su kitų sričių Sąjungos politika. Šia iniciatyva siekiama ribotai pritaikyti Sprendimo Nr. 940/2014/ES priedą. Kiti Sprendimo Nr. 940/2014/ES parametrai lieka nepakitę. Šiomis aplinkybėmis produktų, kuriems gali būti taikomas skirtingas apmokestinimas, sąrašo pritaikymas negali daryti įtakos Sprendimo Nr. 940/2014/ES suderinamumui su kitomis Sąjungos politikos sritimis.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Sutarties dėl Europos Sąjungos veikimo (SESV) 349 straipsnis.

               •Subsidiarumo principas (neišimtinės kompetencijos atveju)

               Tik Taryba turi teisę remdamasi SESV 349 straipsniu priimti konkrečias atokiausiems regionams skirtas priemones, kuriomis siekiama pritaikyti Sutarčių ir bendrų politikos krypčių taikymą šiems regionams, nes nuolatiniai sunkumai neigiamai veikia jų socialinę ir ekonominę padėtį.

               Todėl pasiūlymas atitinka subsidiarumo principą.

               •Proporcingumas

               Pasiūlymas atitinka proporcingumo principą dėl toliau nurodytų priežasčių.

                Jis taikomas tik tiems produktams, kurių įtraukimas į sąrašą arba kurių dalinis pakeitimas sąraše yra pagrįstas.

               Be to, didžiausias mokesčių skirtumas, siūlomas kiekvienam šiame pasiūlyme nurodytam produktui, yra apribotas iki to, kas būtina, siekiant atlyginti papildomas atitinkamų vietos produktų gamybos sąnaudas. Todėl į Prancūzijos užjūrio regionus ir departamentus importuojamiems produktams tenkanti mokesčių našta yra ne didesnė, nei būtina siekiant atsverti mažesnį vietoje gaminamų produktų konkurencingumą, palyginti su importuojamais produktais.

               Remiantis Sprendimo Nr. 940/2014/ES teisiniu pagrindu, skirtingą vietos produktų apmokestinimą įtraukti į sąrašą arba iš dalies pakeisti galima tik iš dalies pakeičiant galiojantį sprendimą. Pasiūlymu siekiama pritaikyti Sprendimo Nr. 940/2014/ES nuostatas.

               •Priemonės pasirinkimas

               Siūloma priemonė – Tarybos sprendimas.

               Kitos priemonės nebūtų tinkamos.

               Tekstas, kurį siekiama iš dalies pakeisti, yra Tarybos sprendimas, priimtas remiantis tuo pačiu teisiniu pagrindu (SESV 349 straipsniu).

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

               A. Iš SESV 349 straipsnio pirmos pastraipos, kaip ją išaiškino Teisingumo Teismas sujungtose bylose C-132/14–C-136/14
                  1
               , matyti, kad joje minimos „konkrečios priemonės“ priimamos „atsižvelgiant“ į atokiausių regionų „socialinės ir ekonominės struktūros padėtį“, kurią „sunkina“ keletas veiksnių, „kurių pastovumas ir derinys labai riboja šių regionų plėtrą“. Šie veiksniai SESV 349 straipsnio pirmoje pastraipoje nurodyti kaip atokiausių regionų socialinės ir ekonominės struktūros padėtį sunkinantys veiksniai, į kuriuos pagal SESV 349 straipsnio trečią pastraipą Taryba turi atsižvelgti priimdama konkrečias priemones. Atsižvelgdama į pirmiau Teismo pateiktus argumentus ir dėl toliau išdėstytų priežasčių Komisija laikosi nuomonės, kad neatidėliotinas produktų, kuriems gali būti taikomas skirtingas apmokestinimas, sąrašo pritaikymas yra vienintelė tinkama priemonė:

               – Siūlomi pakeitimai padės reaguoti į ekonominius pokyčius, įvykusius po Sprendimo Nr. 940/2014/ES priėmimo (kainų mažėjimas arba smarkus krytis, agresyvios su kainomis susijusios komercinės operacijos, sunkumai statybos sektoriuje, rinkos dalies mažėjimas ir (arba) papildomų gamybos sąnaudų didėjimas), ir taip užkirs kelią tiesioginei ir tikriausiai nepataisomai žalai, kurią patirtų kai kurie pažeidžiami vietos gamintojai.

               Iš tiesų kai kurioms naujoms šiuose regionuose plėtojamoms veiklos rūšims didelę konkurenciją kelia pigūs importuoti produktai, o vykdant šią veiklą patiriama didelių papildomų gamybos sąnaudų, kurios menkina vietos produktų konkurencingumą.

               – Gaminant kai kuriuos vietos produktus patiriama vis didesnių papildomų gamybos sąnaudų. Tačiau, netaikant skirtingo apmokestinimo ir tokiu būdu nekompensuojant papildomų sąnaudų, kyla grėsmė vietos įmonių veiklai; šios įmonės itin pažeidžiamos, nes dauguma jų yra MVĮ (68 % iš jų dirba mažiau nei 20 darbuotojų).

               – Ši iniciatyva yra pagrindinė priemonė siekiant paremti ir išlaikyti vietos gamybą Prancūzijos atokiausiuose regionuose. Doko mokesčio taikymas daro tiesioginį poveikį vietos įmonėms. Jis suteikia galimybę plėtoti naują vietos lygmens veiklą, nepaisant didelių papildomų gamybos sąnaudų.

               Labai svarbu išlaikyti vietos gamybą Prancūzijos atokiausiuose regionuose, kuriuose nedarbo lygis (ypač jaunimo) yra didžiausias Europoje.

               B. Pirmiausia reikėtų pabrėžti, kad produktų, kuriems gali būti taikomas skirtingas apmokestinimas, sąrašo pritaikymas yra vienintelė galimybė išlaikyti ir plėtoti vietos gamybos veiklą šiuose atokiausiuose regionuose.

               Be to, ši koregavimo priemonė turi ribotą ekonominį poveikį. Ši iniciatyva iš tiesų susijusi tik su Prancūzijos atokiausiuose regionuose vykdomais sandoriais. Todėl jos poveikis geografiškai apsiriboja teritorijomis, kurios nėra Bendrijos dalis, kaip apibrėžta PVM (2006/112/EB) ir akcizų (2008/118/EB) direktyvose.

               Be to, produktai, kuriuos Prancūzijos valdžios institucijos paprašė įtraukti į sąrašus arba perkelti į kitą sąrašą, 2016 m. sudarė 225 mln. EUR deklaruotos vietos gamybos, o importas – maždaug 212 mln. EUR. Šie produktai priklauso įvairiausioms kategorijoms.

               Komisija patikrino kiekvieno iš šių produktų skirtingo apmokestinimo ir jo proporcingumo pagrindimą, norėdama įsitikinti, ar toks skirtingas apmokestinimas nesumenkins Sąjungos teisinės tvarkos, taip pat vidaus rinkos ir bendros politikos krypčių vientisumo bei darnos. Visų pirma ji įsitikino, ar produktai gaminami vietoje, ar importuojama daug prekių, kurios galėtų kelti pavojų vietos gamybos išlaikymui, ir ar esama papildomų sąnaudų, dėl kurių padidėja vietoje pagamintų produktų savikaina, palyginti su importuotomis prekėmis, ir kyla pavojus vietoje gaminamų produktų konkurencingumui.

               Visų šių produktų importas nemažėja. 2014–2016 m. jis padidėjo beveik 5 %.

               Kalbant apie vietos produktus, kurie užima beveik visą rinką, importuotiems produktams palikdami tik labai mažą jos dalį, Komisija įsitikino, ar vietos produktams kyla neišvengiamas ir didelis pavojus.

               Be to, Komisija, remdamasi Prancūzijos valdžios institucijų pagal Sprendimo Nr. 940/2014/ES 3 straipsnį pateiktomis ataskaitomis, atliko doko mokesčio tvarkos taikymo Prancūzijos atokiausiuose regionuose laikotarpio vidurio vertinimą. Šiandien Tarybai pateikiamoje savo ataskaitoje Komisija daro išvadą, kad doko mokesčio taikymas nedaro didelio poveikio konkurencijai ir prekybai.

               Galiausiai bus ne tik nedelsiant pritaikyti sąrašai, bet ir, atnaujinant doko mokesčio taikymo priemonę, sprendimas bus išsamiai peržiūrėtas atsižvelgiant į geresnio reglamentavimo priemones (darbas bus pradėtas 2019 m. pradžioje).

               •Konsultacijos su suinteresuotosiomis šalimis

               Žr. pirmesnę pastraipą.

               Be to, atliekant visapusišką Sprendimo Nr. 940/2014/ES peržiūrą bus konsultuojamasi su visomis suinteresuotosiomis šalimis.

               •Tiriamųjų duomenų rinkimas ir naudojimas

               Netaikoma.

               •Poveikio vertinimas

               Žr. pirmesnę pastraipą.

               •Reglamentavimo tinkamumas ir supaprastinimas

               Netaikoma.

               •Pagrindinės teisės

               Netaikoma.

               4.POVEIKIS BIUDŽETUI

               Pasiūlymas neturi poveikio Sąjungos biudžetui.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Atnaujinant doko mokesčio taikymo priemonę, Sprendimas Nr. 940/2014/ES bus išsamiai peržiūrėtas atsižvelgiant į geresnio reglamentavimo priemones (darbas bus pradėtas 2019 m. pradžioje).

               •Aiškinamieji dokumentai (direktyvoms)

               Netaikoma.

               •Išsamus konkrečių pasiūlymo nuostatų paaiškinimas

               Netaikoma.

               2018/0417 (CNS)

               Pasiūlymas

               TARYBOS SPRENDIMAS

               kuriuo dėl produktų, kuriems galima taikyti mažesnį doko mokestį arba visai jo netaikyti, iš dalies keičiamas Sprendimas Nr. 940/2014/ES

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 349 straipsnį,

               atsižvelgdama į Europos Komisijos pasiūlymą,

               teisėkūros procedūra priimamo akto projektą perdavus nacionaliniams parlamentams,

               atsižvelgdama į Europos Parlamento nuomonę
                  2
               ,

               laikydamasi specialios teisėkūros procedūros,

               kadangi:

               (1)2014 m. gruodžio 17 d. Tarybos sprendimu Nr. 940/2014/ES dėl doko mokesčio taikymo Prancūzijos atokiausiuose regionuose tvarkos Prancūzijos valdžios institucijoms leidžiama taikyti mažesnį doko mokestį to sprendimo priede nurodytiems Prancūzijos užjūrio departamentuose ir regionuose pagamintiems vietos produktams arba to mokesčio netaikyti. Didžiausias leidžiamas mokesčio tarifo skirtumas, priklausomai nuo atitinkamo produkto ir užjūrio departamento, gali būti 10, 20 arba 30 procentinių punktų;

               (2)vadovaudamosi Sprendimo Nr. 940/2014/ES 3 straipsnio 2 dalimi Prancūzijos valdžios institucijos 2018 m. vasario 12 d. pateikė Komisijai ataskaitą apie tuo sprendimu nustatytos apmokestinimo tvarkos taikymą. Konkrečios kiekvieno Prancūzijos atokiausio regiono vertinimo ataskaitos kartu su prašymais pritaikyti produktų, kuriems gali būti taikomas skirtingas apmokestinimas, sąrašą pateiktos atitinkamai 2018 m. kovo 15 d. dėl Gvianos, Martinikos ir Gvadelupos, 2018 m. birželio 4 d. dėl Reunjono ir 2018 m. rugpjūčio 28 d. dėl Majoto (be prašymo atnaujinti sąrašą). 2018 m. spalio 26 d. pateiktas papildomas prašymas įtraukti naują produktą į Gvianai skirtą sąrašą;

               (3)remdamasi Prancūzijos valdžios institucijų ataskaita, Komisija Tarybai pateikė Sprendimo Nr. 940/2014/ES 3 straipsnio 2 dalies antroje pastraipoje nurodytą ataskaitą ir pasiūlymą, kuriuo siekiama pritaikyti minėtą sprendimą. Šie pritaikymai susiję su Martinika, Gvadelupa, Prancūzijos Gviana ir Reunjonu. Jais į sąrašą įtraukiami nauji produktai ir padidinamas kai kuriems produktams leidžiamas taikyti mokesčio skirtumas;

               (4)be to, Gvianos atveju pritaikymuose numatyta atnaujinti Sprendimo Nr. 940/2014/ES priede nurodytus Kombinuotosios nomenklatūros kodus;

               (5)sąrašų pritaikymas kiekvienu atveju yra pagrįstas, atsižvelgiant į papildomas vietoje pagamintų produktų sąnaudas, palyginti su importuojamais panašiais Sąjungos teritorijoje pagamintais produktais;

               (6)atsižvelgiant į šiuos aspektus atliktini pritaikymai daugiausia susiję su produktų įtraukimu į Sprendimo Nr. 940/2014/ES priede pateiktus sąrašus. Šie produktai 2014 m. jau buvo gaminami vietoje, tačiau 2014 m. nebuvo pateikta prašymų juos įtraukti į sąrašus;

               (7)taigi susiję Gvianos produktai yra cementas (2523 29 00) ir mediniai baldai (9403 30, 9403 50 00, 9403 60 ir 9403 90 30);

               (8)susiję Martinikos produktai – kai kurios plastiko granulės (3907 61 00) ir šaldymo kambariai (8418 69 00);

               (9)susiję Gvadelupos produktai – kai kuri mėsa (0210 12 19), kai kurie padažai (2103 90 90), denatūruotas etilo alkoholis (2207 20 00), kai kurios trąšos (2833, 2834 ir 2836), kai kurie kosmetikos gaminiai (3303 00 90 ir 3304 99 00), kai kurie aušinimo skysčiai (3820 00 00) ir dėžės ir dėžutės iš popieriaus arba kartono (4819 10 00);

               (10)susiję Reunjono produktai – kai kurie spaudiniai (4911 99), kai kurie higienos reikmenys (4818 20 10 ir 4818 20 91), kai kurios transporto priemonių atsarginės dalys (8511 40 00, 8511 50 00 ir 8511 90 00), kai kurie vėdinimo kanalai ir jų priedai (7306 30 80, 7306 61 92 ir 7307 99 80 produktai), saulės energijos vandens šildytuvai (8419 90 85), kai kurios trąšos (3102 10 90) ir kai kurios pomidorų tyrės (2002 90 11);

               (11)prašymai į sąrašus įtraukti žemės ūkio sektoriaus produktus arba juos perkelti į kitą sąrašą motyvuojami tuo, kad vietos gamintojai turi įvairinti savo gamybą, kad galėtų geriau prisitaikyti prie klimato pokyčių. Į Sprendimo Nr. 940/2014/ES priedo Martinikos sąrašą reikėtų įtraukti kai kurias daržoves (0709 30 00, 0709 40 00, 0709 93 90, 0714), avokadus (0804 40 00), į Gvadelupos sąrašą – ananasus (0804 30 00) ir pipirus (0904 22 00), o į Reunjono sąrašą – svogūnus (0703 10 19) ir česnakus (0703 20 00). Be to, Martinikos atveju į B sąrašą reikėtų perkelti kai kurias daržoves (0706), kai kurias paprikas (0709 60) ir ananasus (0804 30 ir 0805);

               (12)kai kurių produktų, kurie jau įtraukti į Sprendimo Nr. 940/2014/ES priede pateiktus sąrašus, atveju reikėtų arba pradėti taikyti atitinkamą didžiausią apmokestinimo skirtumą Kombinuotosios nomenklatūros subpozicijose nurodytiems produktams, kuriems jis dabar netaikomas, arba padidinti šį didžiausią apmokestinimo skirtumą;

               (13)todėl Martinikos atveju reikėtų iš B sąrašo į C sąrašą perkelti jogurtus (0403 10) ir kai kuriuos statybos reikmenis iš plastikų (3925), o iš A sąrašo į B sąrašą – užšaldytas daržoves (0710), surenkamuosius statinius (9406), kai kuriuos bižuterijos dirbinius (7113 ir 7117) ir saulės energijos vandens šildytuvus (8419 19);

               (14)Gvadelupos atveju į B sąrašą reikėtų įtraukti ne tik gaminius, kuriems priskirtinas KN kodas 1602 41 10, bet ir visus paruoštus arba konservuotus gaminius iš mėsos (1602), ne tik paruoštus arba konservuotus gaminius iš lašišų (1604 20 10), bet ir visus paruoštus arba konservuotus gaminius iš žuvų (1604 20), o kalbant apie trąšas – ne tik 3102 90, 3103 90, 3104 20 ir 3105 20 subpozicijose nurodytas trąšas, bet ir visas 3102, 3103, 3104 ir 3105 pozicijose nurodytas trąšas. Be to, iš B sąrašo į C sąrašą reikėtų perkelti jogurtus (0403 10), kai kuriuos nealkoholinius gėrimus (2202 10 00 ir 2202 99 19
                  3
               ) ir kai kurias statybines medžiagas (3925 10 00 ir 3925 90 80);

               (15)Reunjono atveju iš A sąrašo į C sąrašą reikėtų perkelti žemės ūkio ir maisto pramonės produktus – cukranendres (1701), pomidorų konservus (2002 10) ir kai kurias dangas (3214 10 90), iš B sąrašo į C sąrašą – kai kuriuos konservuotus ankštinius augalus (2005 51 00 ir 2005 99 80), kai kuriuos dažus (3208 ir 3209), polietileno plėvelę ir maišus iš polietileno (3920 10 ir 3923 21) ir kai kurias dėžes, dėžutes bei dėklus (4819 20 00), o iš A sąrašo į B sąrašą – kai kurias vaisių tyres (2007 99 50);

               (16)be to, reikėtų ištaisyti Sprendimo Nr. 940/2014/ES priedo Martinikos sąraše padarytą tarifo pozicijos klaidą ir 2204 29 poziciją pakeisti 2204 21 pozicija;

               (17)galiausiai į produktų, kuriems gali būti taikomas skirtingas apmokestinimas, sąrašą reikėtų įtraukti produktus, kurie 2014 m. vietoje nebuvo gaminami, tačiau kurie nuo tada pradėti gaminti arba kurie, atsižvelgiant į konkrečius planus, greitai bus pradėti gaminti. Gvianoje tai yra trafaretinės spaudos gaminiai, pavyzdžiui, raštuoti megztiniai (6110 30 91), raštuoti kūdikių drabužėlių priedai (6111 20 90), raštuoti lietpalčiai (6201 19 00), raštuotos suknelės (6204 42 00), raštuoti ūkiniai skalbiniai (6302 91 00), raštuotos kepurės su snapeliu (6505 00 30), puodeliai su paveikslėliais (6212 00) ir malkos (4401 12 00). Gvadelupoje – kai kuris alus (2203), kai kurie vandenys, į kuriuos nepridėta cukraus (2201 10 90), ir kai kurie vandens filtravimo arba valymo aparatai (8421 21 00). Reunjone – kai kurie higienos reikmenys (4818 90 10);

               (18)todėl Sprendimas Nr. 940/2014/ES turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

               1 straipsnis

               Sprendimo Nr. 940/2014/ES priedas iš dalies keičiamas pagal šio sprendimo priedą.

               2 straipsnis

               Šis sprendimas įsigalioja praėjus trims dienoms po jo paskelbimo Europos Sąjungos oficialiajame leidinyje.

               3 straipsnis

               Šis sprendimas skirtas Prancūzijos Respublikai.

               Priimta Briuselyje

                     Tarybos vardu

                     Pirmininkas

                     (1)

                        2015 m. gruodžio 15 d. Europos Sąjungos Teisingumo Teismo sprendimas Komisija prieš Europos Sąjungos Tarybą, sujungtos bylos C-132/14–C-136/14, EU:C:2015:813.

                     (2)

                        OL C ..., …, p. ....

                     (3)

                        Atsižvelgiant į Muitinės nomenklatūros pakeitimus šiuo kodu pakeičiamas 2202 90 10 kodas.

    ---documentbreak---

               EUROPOS KOMISIJA
            Briuselis, 2018 12 13
            COM(2018) 825 final
            PRIEDAS
            prie
            Pasiūlymo dėl Tarybos sprendimo
            kuriuo dėl produktų, kuriems galima taikyti mažesnį doko mokestį arba visai jo netaikyti, iš dalies keičiamas Sprendimas Nr. 940/2014/ES

               PRIEDAS

               Sprendimo Nr. 940/2014/ES priedas iš dalies keičiamas taip:

               1.A dalis iš dalies keičiama taip:

               (a)į 1 punktą įtraukiami šie produktai: „0904 22 00, 2103 90 90, 2207 20 00, 3820 00 00, 4819 10 00“.

               (b)į 2 punktą įtraukiamas produktas „2523 29 00“.

               (c)3 punktas iš dalies keičiamas taip:

               i) įtraukiami šie produktai: „0709 30 00, 0709 40 00, 0709 93 90, 0804 40 00, 0714, 8418 69 00“.

               ii) išbraukiami šie produktai: „0706, 0709 60, 0804 30, 0805, 0710, 7113, 7117, 8419 19, 9406“.

               (d)5 punktas iš dalies keičiamas taip:

               i) įtraukiami šie produktai: „3102 10 90, 8511 40 00, 8511 50 00, 8511 90 00“.

               ii) išbraukiami šie produktai: „1701, 2002 10, 2007 99 50, 3214 10 90“.

               2.B dalis iš dalies keičiama taip:

               (a)1 punktas iš dalies keičiamas taip:

               i) įtraukiami šie produktai: „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00“.

               ii) išbraukiami šie produktai: „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80“.

               (b)2 punktas iš dalies keičiamas taip:

               i) įtraukiami šie produktai: „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 9403 30, 9403 50 00, 9403 60, 9403 90 30“.

               ii) išbraukiamas šis produktas: „0305 59 80“.

               (c)3 punktas iš dalies keičiamas taip:

               i) įtraukiami šie produktai: „3907 61 00, 0706, 0709 60, 0710, 0804 30, 0805, 7113, 7117, 8419 19, 9406“.

               ii) išbraukiami šie produktai: „0403 10, 3925“.

               (d)5 punktas iš dalies keičiamas taip:

               i) įtraukiami šie produktai: „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85“.

               ii) išbraukiami šie produktai: „2005 51 00, 2005 99 80, 3208, 3209, 3920 10, 3923 21, 4819 20 00“.

               3.C dalis iš dalies keičiama taip:

               (a)į 1 punktą įtraukiami šie produktai: „2203, 8421 21 00, 0403 10, 2202 10 00, 2202 99 19, 3925 10 00, 3925 90 80“.

               (b)2 punktas iš dalies keičiamas taip:

               i) įtraukiami šie produktai: „4401 12 00, 9406 90 10, 9406 10 00, 9406 90 38“.

               ii) išbraukiami šie produktai: „9406 00 11, 9406 00 20, 9406 00 38“.

               (c)3 punktas iš dalies keičiamas taip:

               i) įtraukiami šie produktai: „0403 10, 3925, 2204 21“.

               ii) išbraukiamas šis produktas: „2204 29“.

               (d)Į 5 punktą įtraukiami šie produktai: „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00“.